(10)

Rozhodnutím Komisie z 26. februára 2014 podľa článku 9 nariadenia (ES) č. 1/2003 sa záväzky stali pre spoločnosť Visa Europe záväznými na štyri roky. Hlavný obsah záväzkov je uvedený v nasledujúcom prehľade: a) Spoločnosť Visa Europe sa zaväzuje, že dva mesiace po oznámení rozhodnutia o záväzkoch spoločnosť Visa Europe zníži svoj ročný vážený priemer poplatkov MIF za transakcie jej spotrebiteľskými kreditnými kartami v rámci EHP na úroveň 0,3 %. b) Maximálna hranica bude platiť aj individuálne dva roky po oznámení rozhodnutia o záväzkoch v každej z tých krajín EHP, pre ktoré spoločnosť Visa Europe priamo stanovuje osobitné sadzby poplatkov MIF za domáce transakcie spotrebiteľskými kreditnými kartami, a v tých krajinách EHP, kde sa v prípade neexistencie iných poplatkov MIF na domáce transakcie vzťahujú sadzby poplatkov MIF za transakcie vykonávané s použitím kreditných kariet v rámci EHP. c) Spoločnosť Visa Europe takisto navrhuje, že od 1. januára 2015 zaistí: — uplatňovanie maximálnej hranice poplatkov MIF vo výške 0,3 % za platby kreditnými kartami na všetky poplatky MIF, ktoré spoločnosť Visa Europe stanovila v súvislosti s transakciami uskutočnenými u obchodníkov sídliacich v EHP spotrebiteľskými kreditnými kartami Visa vydanými v štátoch mimo EHP patriacich do území Visa Europe (6) („poplatky MIF za platby kreditnými kartami v rámci Visa Europe mimo EHP“), a — uplatňovanie maximálnej hranice poplatkov MIF vo výške 0,2 % za platby debetnými kartami na všetky poplatky MIF, ktoré spoločnosť Visa Europe stanovila v súvislosti s transakciami uskutočnenými u obchodníkov sídliacich v EHP spotrebiteľskými debetnými kartami Visa vydanými v štátoch mimo EHP patriacich do území Visa Europe („poplatky MIF za platby debetnými kartami v rámci Visa Europe mimo EHP“). d) Spoločnosť Visa Europe sa zaväzuje, že od 1. januára 2015 zmení svoje pravidlá pre cezhraničné prijímajúce banky tak, že cezhraničným prijímajúcim bankám umožní ponúkať buď domáce poplatky MIF za platby debetnými kartami alebo domáce poplatky MIF za platby kreditnými kartami uplatniteľné na mieste, kde obchodník sídli, alebo sadzbu poplatkov MIF vo výške 0,2 % za spotrebiteľské debetné transakcie a 0,3 % za spotrebiteľské kreditné transakcie, s výhradou splnenia určitých podmienok. e) Spoločnosť Visa Europe sa zaväzuje, že bude naďalej pokračovať v zavádzaní ďalších opatrení na zvýšenie transparentnosti. Spoločnosť Visa Europe sa zaväzuje najmä k tomu, že: — zavedie pravidlo, na základe ktorého sa od prijímajúcich bánk bude vyžadovať, aby obchodníkom ponúkali transakčné poplatky stanovené na základe pravidla „poplatky MIF plus plus“ za administratívny poplatok (inými slovami musia prijímacie banky na požiadanie vo svojich zmluvách a na faktúrach zreteľne rozdeliť transakčné poplatky za služby na tri časti, a to na poplatky MIF, všetky ostatné príslušné poplatky platobného systému a poplatok prijímajúcej banke). Spoločnosť Visa Europe bude od prijímajúcich bánk vyžadovať zavedenie tohto pravidla do 12 mesiacov odo dňa oznámenia rozhodnutia o záväzkoch spoločnosti Visa Europe, pokiaľ ide o všetky nové dohody, a do 18 mesiacov pokiaľ ide o existujúce zmluvy, — zavedie zjednodušenú štruktúru poplatkov MIF stanovených spoločnosťou Visa Europe, aby sa dosiahlo najmenej 25 % zníženia počtu kategórií poplatkov, čo podporí transparentnosť a možnosť zrovnania jednotlivých sadzieb.